বাবুনাই

বাবুনাই বা শ্বেতাক্ষি (Zosterops palpebrosus) শ্বেত-চোখ পরিবারে একটি ছোট পাসেরিন পাখি। এটি চশমা পাখি বা চশমা টুনি নামেও পরিচিত। এরা ছোট ছোট দলে চারণ করে, অমৃত এবং ছোট পোকামাকড় খায়। এদের স্বতন্ত্র  চোখের চারদিক ঘিরে সাদা বলয় এবং সামগ্রিক হলুদ বর্ণের উপরের অংশগুলি দ্বারা সহজেই শনাক্ত করা যায়। এটি ভারতীয় উপমহাদেশে উন্মুক্ত অরণ্যে বসবাসকারী পাখি। ভারতীয় উপমহাদেশ ছাড়াও ওমান, ইরান, আফগানিস্তান, চীন, মিয়ানমার প্রভৃতি দেশে এদের দেখা যায়।

 বর্ণনা 
বাবুনাই লম্বায় ১০ সেন্টিমিটার ও ৯ গ্রাম ওজনের হয়ে থাকে। প্রাপ্তবয়স্ক পাখির পিঠ ও মাথা হলুদাভ-সবুজ। ডানা ও লেজ কালচে। গলা, বুকের উপরাংশ ও লেজের তলা উজ্জ্বল হলুদ। ঠোঁট কালচে ও নিচের ঠোঁটের গোড়া বাদামি। বুক ও পেট সাদা। চোখের কোনায় কালচে দাগ থাকে। পা, পায়ের পাতা ও নখ ধূসর-বাদামি। চোখ বাদামি-হলুদ। ছানাদের চোখে চশমা থাকে না।

 প্রজনন 
এপ্রিল-মে মাসে গাছের সরু শাখায় সরু শিকড়, মাকড়সার জাল ইত্যাদি দিয়ে গোলাকার ঝুলন্ত বাসা বানায়। সেই বাসায় দু-তিনটি ডিম পাড়ে। ডিমের রং ফ্যাকাশে নীল। ডিম ফুটতে ৯-১১ দিন সময় লাগে। ছানারা প্রায় ১০ দিনে উড়তে শেখে।

চিত্রশালা

 তথ্যসূত্র 

বিষয়শ্রেণী:দক্ষিণ-পূর্ব এশিয়ার পাখি
বিষয়শ্রেণী:দক্ষিণ এশিয়ার পাখি
বিষয়শ্রেণী:আইইউসিএন লাল তালিকার ন্যূনতম উদ্বেগজনক প্রজাতি
বিষয়শ্রেণী:১৮২৪-এ বর্ণিত পাখি